Runttasin koulun aterian väkisin alas ja ryntäsin heti googlaamaan, kuvaa Vuoden luokanopettajana palkittu Kai-Ari Lundell tuoretta ruokailukokemustaan vantaalaisessa koulussa.

Ihmetystä aiheuttanut ruoka oli quorn-moussaka.

-Quorn näytti pilaantuneelta jauhelihalta, ei maistunut ollenkaan. Runttasin väkisin alas. Oppilaat söivät hyvin vähän quorn-mussakaa, Lundell kirjoittaa Vapaavuoro-blogissaan.

-Ruokailun jälkeen ryntäsin ottamaan selvää, mitä quorn oikein on.

Lundellille selvisi, että kyseessä on teollisesti tuotettu sieniproteiinivalmiste, jota käytetään lihan korvikkeena. Käytännössä sieniproteiini tarkoittaa brittiläisen Quorn Foodsin Quorn-tuotemerkkiä.

Lundell ihmettelee, miksi oppilaille ei tarjota kotimaista jauhelihaa, jota nämä söisivät, vaan tilalle rahdataan "prosessoitua punahomesientä Stokeleystä".

Vantaan kaupungin ateriapalveluiden mukaan selitys on yksinkertainen. Suunnittelija Katri Ranki kertoo Uudelle Suomelle, että viikoittaisen kasvisruokapäivän aterian tulee sisältää riittävästi proteiinia.

-Tämä kyseinen tuote on erittäin soveltuvainen siihen tehtävään, Ranki sanoo.

Ranki kertoo, että Quorn-tuotteessa käytettävää punahomeiden sukuun kuuluvaa sienikasvia esiintyi alun perin luonnossa, vaikka sitä tuotetaankin laboratoriossa. Tuote hyväksyttiin Suomessa myyntiin viime syksynä, Briteissä sitä on myyty jo vuosia.

Rangin mukaan tuotetta maahantuo Suomessa Findus, mutta se on todennäköisesti peräisin Englannista.

Katri Rangin mukaan quorn-ruokia on tarjottu oppilaille viime keväästä ja tuote on todettu hyväksi. Sieniallergisille quorn voi olla allergisoiva.

Entä tuotteen maku? Kai-Ari Lundell haukkuu quornin sekä pahanmakuiseksi että mauttomaksi, eikä moussaka Uuden Suomen tietojen mukaan maistunut myöskään vantaalaisessa päiväkodissa.

Vantaan ateriapalvelut sen sijaan kehuu sitä erinomaiseksi lihan korvikkeeksi. Se on myös lihaa vähärasvaisempi vaihtoehto.

-Joku tykkää, joku ei, Ranki sanoo.